**ΕΓΚΩΜΙΑ ΨΑΛΛΟΜΕΝΑ ΕΙΣ ΤΗΝ ΚΟΙΜΗΣΙΝ**

**ΤΗΣ ΥΠΕΡΑΓΙΑΣ ΕΝΔΟΞΟΥ ΔΕΣΠΟΙΝΗΣ**

**ΗΜΩΝ ΘΕΟΤΟΚΟΥ ΚΑΙ ΑΕΙΠΑΡΘΕΝΟΥ ΜΑΡΙΑΣ**

**ΣΤΑΣΙΣ ΠΡΩΤΗ**

**Ήχος πλ. α’.**

Η Αγνή εν τάφω, κατετέθης βαβαί, η Θεόν εν τη Γαστρί Σου χωρήσασα και κυήσασα αφράστως επί γης.

**Οι χοροί (εναλλάξ εκ του Αριστ):**

Μαριάμ πώς θνήσκεις, πώς τω Τάφω οικείς, της Ζωής τον Χορηγόν η γεννήσασα, τον νεκρούς εξαναστήσαντα φθοράς;

Μέτρα γης ο στήσας, Θεός Λόγος, Αγνή, Χωρητός τη Ση νηδύϊ εγένετο˙ πώς εν Τάφω σμικροτάτω Συ χωρείς;

Τον ωραίον κάλλει, παρά πάντας βροτούς, η γεννήσασα ανείδεος φαίνεται, υποκύπτουσα θεσμοίς τοις φυσικοίς.

Δια Σου ο Άδης, εγυμνώθη, Σεμνή, και ημείς Δόξαν Θεού ενεδύθημεν˙ πώς ουν κύπτεις τοις της φύσεως θεσμοίς;

Δια Σου το κέντρον, του θανάτου, Σεμνή, συνετρίβη και φθοράς απηλλάγημεν˙ πώς ουν θνήσκεις και λογίζη εν νεκροίς;

Χώραν αχωρήτου, του Θεού Μαριάμ, χρηματίσασαν και Άγιον τέμενος, νυν καλύπτει Σε αγρός Γεθσημανής.

Υπό γην κατήλθες, επί γης τον Χριστόν, η κυήσασα ως βρέφος, Θεόνυμφε, ίνα σώση εκ θανάτου τους βροτούς.

Απορεί και φύσις, και πληθύς νοερά, το εν Σοι, Παρθενομήτορ, μυστήριον, της Ενδόξου και Αρρήτου Σου Ταφής.

Ώ θαυμάτων ξένων, ώ πραγμάτων καινών! Η πνοής μου τον Δοτήρα κυήσασα, άπνους κείται και κηδεύεται νεκρά.

Αποστόλων δήμος, Θεαρχίω βουλή, προς Σε ήκει μεταρσίως αιρόμενος, του Κηδεύσαί Σου το Σώμα το Σεπτόν.

Νοερών συντρέχει, στρατιών η πληθύς, Αποστόλοις συν Αγίοις κηδεύσαι Σε, την Πανάχραντον Μητέρα του Θεού.

Εξουσίαι, Θρόνοι, Χερουβείμ, Σεραφείμ, Κυριότητες, Αρχαί συν Δυνάμεσι, την Σην Κοίμησιν Υμνούσιν ευλαβώς.

Θνήσκεις νεκρωθείσα, ανθρωπίνω θεσμώ, η της φύσεως τους όρους νικήσασα, τω Σω Τόκω Μητροπάρθενε Αγνή.

Νεοραί Σε τάξεις, ηπλωμένην νεκράν, ότε είδον εκπλαγείσαι, Πανάχραντε, εκαλύπτοντο ταις πτέρυξιν αυτών.

Ύμνοις ουρανίοις, εμελώδουν, Σεμνή, την τριήμερον Ταφήν Σου οι Άγγελοι, και την Δόξαν εμεγάλυνον την Σην.

Ουρανός ως άλλος, ανεδείχθη, Αγνή, δεξαμένη το Σον Σκήνος το Άχραντον, η Αγία και σεπτή Γεθσημανή.

Όπου γαρ το Σκήνος, της Μητρός του Θεού, κατοικεί εκεί χορείαι αυλίζονται, Ουρανίων Ουσιών πανευλαβώς.

Την γαρ Σην Γαστέρα, ο Υιός του Θεού, Πλατυτέραν Ουρανών απειργάσατο, και την Μήτραν Θρόνον Θείον αληθώς.

Τους του Λόγου μύστας θάμβος είχεν, Αγνή, Σε νεκράν Ούσαν και άφωνον βλέποντας, χρηματίσασαν Μητέρα της Ζωής.

Τάφος μεν καλύπτει, το Σον, Σκήνος, Αγνή, την δε Θείαν Σου Ψυχήν χειριζόμενος, ο Υιός Σου αγκαλίζεται λαμπρώς.

Βασιλίς και πόλου, και της γης αληθώς, ει και τάφω σμικροτάτω συγκέκλεισαι, εγνωρίσθης πάση κτίσει, Μαριάμ.

Νύμφην του Υψίστου, και Μητέρα σαφώς, Ιησού του Θεού Λόγου γινώσκομεν, καν εν Τάφω Σε ορώμεν ως φθαρτήν.

Άνθος αφθαρσίας, και Μητέρα Θεού, οίδαμεν Σε και κηρύττομεν, Άχραντε, καν εν Τάφω Σε ορώμεν ως θνητήν.

Κλείς της Βασιλείας, του Θεού αληθώς, εγνωρίσθης τοις πιστοίς, Αειπάρθενε, καν ο Τάφος Σε καλύπτη ως νεκράν.

Πύλη σωτηρίας, εγενήθης ημίν, αρχηγός τε νοητής αναπλάσεως, καν υπείκης τη της φύσεως φθορά.

Στάμνον την το μάννα, δεξαμένην το πριν, το ουράνιον ο Τάφος Σε δέχεται, νυν, Παρθένε, την αιτίαν της Ζωής.

Ράβδος η το άνθος, το ευώδες Χριστόν, εξανθήσασα τω Τάφω νυν τέθαπται, ίνα φύση σωτηρίας τον καρπόν.

Παρά την κοιλάδα, του κλαυθμώνος το Σον, κατετέθη Σκήνος, Άχραντε, σύμβολον, παρακλήσεως κλαιόντων της εκ Σου.

Ένθα γαρ η κρίσις, ζώντων τε και νεκρών, το Σον Σκήνος κατετέθη Πανάμωμε, ως δυσώπησις μεγίστη του Κριτού.

Συ γαρ μόνη πέλεις, εν θνητοίς αληθώς, Αναστάσεως τον τύπον εκλάμπουσα, Συ και μόνη των πταιόντων ιλασμός.

Θρόνος του Υψίστου γενομένη Αγνή, από γης προς ουρανόν μεταβέβηκας, μεταστάσα εις αιώνιον Ζωήν.

Πνίκα επέστη, Αποστόλων πληθύς, τη κηδεύσει Σου βοώντες εκόπτοντο, την Σην στέρησιν θρηνούντες γοερώς.

Τον εχθρόν Σω Τόκω, θανατώσασα πριν, αθανάτους εις σκηνάς μεταβέβηκας, νεκρωθείσα νόμω φύσεως βροτών.

Έχαιρον χορείαι, ουρανίων νοών, από γης Σε φερομένην δεχόμε-ναι, εις Ουράνια Σκηνώματα Αγνή.

Ως έτεκες πάλαι, υπέρ λόγον και νουν, ούτω και μετέστης νυν Άχραντε, παραδόξως από γης εις ουρανούς.

Τέρπονται, Παρθένε, ουρανός τε και γη˙ δια γαρ Σου της ενώσεως έτυχον, υψωθείσης εις τα άνω θαυμαστώς.

Περιβεβλημένη, νυν παρέστης Θεώ και πεποικιλμένη εν χάρισιν, ως Βασίλισσα και Μήτηρ του Θεού.

Άγγελος Κυρίου, προ τριών ημερών, παραγίνεται προς Σε την Πανάμωμον, την μετάστασιν γνωρίζων Σοι την Σην.

Προσκομίζει κλάδον, φοίνικος Σοι σεμνή, σύμβολον της Σης ανυψώσεως, ο Αρχάγγελος πεμθείς εξ ουρανού.

Ώ χαράς απείρου, ης επλήσθης Αγνή, του Αγγέλου Γαβριήλ Σοι μηνύσαντος, την μετάστασιν την Σην προς Ουρανόν.

Κλίνουσι τους κλάδους, τα του όρους φυτά, και προσνέμουσι το Σέβας Πανάχραντε, ως Δεσποίνη Σοι πληρούνται την Τιμήν.

Ασωμάτων στίφη, ουρανόθεν Σεμνή, τη Σιών πανευλαβώς παραγίνεται, Συν Δεσπότη τω οικείω επί Σε.

Τη Σεπτή εμψύχω, του Θεού Κιβωτώ, του τολμήσαντος προσψαύσαι απέκοψεν, ο Αρχάγγελος τας χείρας τρομερώς.

Δάκρυσι και θρήνοις, γοεροίς επί Σοι πάσαι αι Σαι φίλαι εκόπτοντο, την μετάστασιν μη φέρουσαι την Σην.

Ως εκείναι τότε, και ημείς νυν θερμώς, ικετεύομεν τους δούλους Σου Δέσποινα, μεταστάσα μη εάσης ορφανούς.

Νεύσον ουρανόθεν, και ημίν τοις εν γη, και κατάπεμψον το άπειρον έλεος, τοις τιμώσί Σου την Κοίμησην Αγνή.

Ώ χαρίτων βρύσις, ώ θαυμάτων πηγή, ως αμέτρητον το έλεος έχουσα, μη ελλείπης κατοικτείρουσα ημάς.

Προφητών απάντων, νυν πληρούνται εν Σοι, αι προρρήσεις Παναμώμητε Δέσποινα, μεταστάση εις την άληκτον Ζωήν.

Νυν παρέστης όντως, καθώς ψάλλει Δαβίδ, ο προπάτωρ Σου Πανύμνητε Δέσποινα, ως Βασίλισσα τω Θρόνω του Θεού.

Έδει γαρ Σε όντως, ανελθείν εις μονάς, ουρανίους και Σκηνώματα σύσσωμον, ως παστάδα Θεού Λόγου και σκηνήν.

Ο Θωμάς εκλείπει, της κηδείας της Σης, κατά Θείαν ΕΥδοκίαν Πανάχραντε, όπως γνώμεν την μετάστασιν την Σην.

Προσκυνήσαι θέλων, και αυτός ευλαβώς, το Πανάχραντον και Άγιον Σκήνος Σου, εύρε τούτου γε τον τάφον Σου κενόν.

Πιστοί πάντες δεύτε, και ημείς ευλαβώς, τη κηδεύσει της Δεσποίνης συνδράμωμεν, απαιρούσης από γης προς ουρανόν.

Εξοδίοις Ύμνοις, και ημείς την Ταφήν, της Πανάγνου ευλαβώς ανυμνήσωμεν, συν ανδράσι θεολήπτοις ψαλμικώς.

Τράπεζα η θεία, η βαστάσασα πριν, ευθηνίας ιλασμόν νυν μεθίστασαι, εις σκηνώματα τα θεία της τρυφής.

Η χρυσή λυχνία, η το Άχραντον Φως, δεξαμένη νυν εις ύψος ανάγεται, εις σκηνήν την ενδοτέραν του Θεού.

Κλίμαξ η Αγία, ην προείδε σαφώς, Ιακώβ δι’ ης κατέβη ο Ύψιστος, ανηψούται από γης προς ουρανόν.

Γέφυρα υψούται, η μετάγουσα πριν, εκ θανάτου προς Ζωήν την ακήρατον, τους θανόντας παραβάσει του Αδάμ.

Νυν ουν συγχορεύει, ουρανοίς τα εν γη, και ανθρώποις συναυλίζονται Άγγελοι, Σου Παρθένε μεταστάσης προς Θεόν.

Η λαμπάς η θεία, του Αρρήτου Φωτός, φρυκτωρούσα ουρανόθεν τους δούλους Σου, μη ελλείπης Αγαθή τους επί γης.

Ως νεφέλη κούφη, υψουμένη, Αγνή, μεταρσίως προς Θεόν των χαρίτων Σου, αεί ραίνε τας ψεκάδας εφ’ ημάς.

Εν ευδίω όρμω, της αρρήτου χαράς, νυν ορμούσα επικούρει Θεόνυμφε, και ημίν χειμαζομένοις επί γης.

Εν σκηναίς Υψίστου, κατοικούσα Αγνή, την σκηνήν εν η Θεός μεγαλύνεται, εν γη σκέπε λυτρουμένη πειρασμών.

Βασιλέων σκήπτρα, ορθοδόξων Αγνή, και λαού Σου ευσεβούς κέρας κράτυνον, ως Δεσπόζουσα απάντων και κτιστών.

Ώσπερ επί πόλον, ουρανού Αγαθή, τον ασάλευτον ορώσιν οι πλέοντες, ούτω πάντες ατενίζομεν προς Σε.

Ιερέων πέλεις, καύχημα ευλαβών, Εκκλησίας το ακράδαντον στήριγμα, και οσίων ασκητών η αρωγός.

Και Θεού Μητέρα, και Παρθένον Αγνήν, οι ορθόδοξοι αεί Σε κηρύττομεν, και Δοξάζομεν το κράτος Σου Σεμνή.

Ποταμούς χαρίτων, αναβρύει ημίν, ο Σος Τάφος και πηγάζει ιάματα, καν του Σκήνους Σου οράται νυν κενός.

Επί Σε θαρρούμεν, οι πιστοί ασφαλώς, ως πρεσβείαν προς τον Κύριον έχοντες, απροσμάχητον και σκέπην κραταιάν.

Κοινωνούς γενέσθαι, και ημάς Αγαθή, Βασιλείας του Υιού Σου αξίωσον, μεσιτεύουσα αλήκτως προς Αυτόν.

Ει γαρ παραβάται, των Αυτού εντολών, καθ’ εκάστην ανοήτως γινόμεθα, άλλ’ ουδέποτε αρνούμεθα Αυτόν.

Αγαθή γαρ όντως, Μήτηρ Ούσα Υιού, Αγαθού και Φιλανθρώπου αγάθυνον, ως Φιλάγαθος Παρθένε και ημάς.

**Δόξα Πατρί και Υιώ και Αγίω Πνεύματι.**

Ανυμνούμεν Λόγε, Σε τον πάντων Θεόν, συν Πατρί και τω Αγίω Σου Πνεύματι, και Δοξάζομεν οι πάντες ευσεβώς.

**Και νυν, και αεί, και εις τους αιώνας των αιώνων. Αμήν.**

Μακαρίζομεν Σε, Θεοτόκε, Αγνή, και Τιμώμεν την Αγίαν Σου Κοίμησιν, και την Ύψωσιν εκ γης προς ουρανόν.

Η Αγνή εν Τάφω κατετέθης βαβαί, η Θεόν εν τη Γαστρί Σου χωρήσασα, και κυήσασα αφράστως επί γης.

**Ο Διάκονος: (Συναπτή μικρά)**

**Ο Ιερεύς: (Την Δοξολογικήν εκφώνησιν)**

Ότι Ηυλογηταί Σου το Όνομα, και Δεδοξασταί Σου η Βασιλεί του Πατρός και του Υιού και του Αγίου Πνεύματος, νυν και αεί, και εις τους αιώνας των αιώνων.

**Ο Αναγνώστης:**

Αμήν.

**ΣΤΑΣΙΣ ΔΕΥΤΕΡΑ**

**Οι χοροί: (Εναλλάξ εκ του Αριστερού), ή υπό Αρχιερέως της Ιεράς Συνόδου**

**Ή τις εκ των Προσκυνητών Αρχιερέων).**

**Ήχος ο αυτός.**

Άξιόν εστι, Μεγαλύνειν Σε την Θεοδόχον, την των αρετών ταμείον υπάρξασαν, και χαρίτων απασών των του Θεού.

Οίκος του Θεού, χρηματίσασα η Θεοτόκος, του παντός τον συνοχέα χωρήσασα, νυν μεθίσταται οικείν τους ουρανούς.

Ήρθης αφ’ ημών, η Πανσέβαστος Παρθενομήτωρ, αλλά Σου η Ευλογία μεμένηκε, και η χάρις εφ’ ημάς τους ευσεβείς.

Κλίμαξ αληθώς, ο Σος Τάφος γέγονέ Σοι, Κόρη, δι’ ης από γης μεταβέβηκας, εις την άληκτον ζωήν και χαρμονήν.

Θαύμα αληθώς, πώς η άναδρος θηλάζεις βρέφος, πώς και νεκροφόρος καθίστασαι, η Μητρόθεος εκτός διαφθοράς.

Ήρω, Μαριάμ, κατά φύσεως βροτείας νίκην, τον Χριστόν ασπόρως κυήσασα, αλλά θνήσκεις νόμω φύσεως βροτών.

Κλίμαξ προς Θεόν, ο Σος Τάφος, Παναγία πέλει, άγουσα τους πίστει Υμνούντας Σε, και Τιμώντάς Σου την Κοίμησιν σεπτώς.

Ούτως ο αιθήρ, ηγιάσθη Ση ανόδω, Κόρη, ώσπερ εφωτίσθη το πρότερον, η γη πάσα εν τω Τόκω Σου, Αγνή.

Ύμνους και ωδάς, εξοδίους ώσπερ μύρα, Κόρη, επικήδειά Σοι προσφέροντες, εξαιτούμεθα πταισμάτων ιλασμόν.

Οίκος ο παρών, η Σεπτή εν ώ Σορός Σου κείται, και ψυχής και σώματος, Άχραντε, ιατρείον ασφαλές ημίν εστι.

Ένθα οι χοροί, Αποστόλων τε και των Αγγέλων, ίσταντο κυκλούντες εν άσμασι, παριστάμεθα, Παρθένε και ημείς.

Άγομεν εις νουν, την παράταξιν εκείνην τότε, ήν των Αποστόλων ο θίασος, και Αγγέλων επετέλει Σοι λαμπρώς.

Φόβω και χαρά και ημείς ώσπερ εκείνοι τότε, πάρεσμεν τω Τάφω Σου, Άχραντε εκπληττόμενοι την Κοίμησην την Σην.

Γόνιμος ως γη, αεί δείκνυται, Παρθενομήτορ, πάσι τοις θερίζειν εθέλουσι, σωτηρίαν η σεπτή Γεθσημανή.

Κάτω μεν ο Σος, του Υιού Σου δε ο Τάφος άνω, των πιστών Αγνή, τον νουν αίρουσι, και ανάγουσιν εκ γης εις ουρανόν.

Όρος Ελαιών, ώσπερ βάθρον, έχει Σου τον Τάφον, ως στεφάνην δ’ άνωθεν έστεπται, ίχνος, Πάναγνε, ποδός του Σου Υιού.

Δήλον ουν ημίν, ώ Παρθένε, μη ισχύειν δίχα, Σου της μεσίτριας ορθοβατείν τοις Πανσέπτοις ίχνοις του Χριστού.

Τόμος Συ καινός εν ώ γέγραπται ο Θείος Λόγος˙ βίβλω της Ζωής τους Υμνούντας Σε, εγγραφήναι καθικέτευε, Αγνή.

Ρήτορες δεινοί, ουδέ Άγγελοι, Παρθενομήτορ, σθένουσιν αξίως Υμνήσαι Σε, την Υπέρτιμον Μητέρα του Θεού.

Γης ο κατ’ αρχάς, μόνω νεύματι πήξας τον γύρον, εν Γαστρί Σου βρέφος εχώρησε, και εποίησε Σε άλλον ουρανόν.

Όλον τον Αδάμ, προσλαμβάνει εκ Γαστρός Σου, θέλων, εκτεμείν ριζόθεν παρακοήν, ο Υιός Σου, την φυείσαν εν ημίν.

Νόμου η σκιά, επεπαύθη, ώ Παρθενομήτορ, νόμου τον Δοτήρα τεκουσής Σου, τον Φωτίζοντα ημάς τους ευσεβείς.

Νόμοι επί Σε, οι της φύσεως, Αγνή Παρθένε, σφόδρα παραδόξως καινίζονται, ως κυήσασαν Θεόν Εμμανουήλ.

Άμπελος ημίν, Ζωηφόρος ανεδείχθη μόνη, φύσασα τον βότρυν τον πέπειρον, τον ευφραίνοντα ημάς τους ευσεβείς.

Βάτον εν Σινά, ακατάφλεκτον είδέ Σε πάλαι, Μωϋσής Γαστρί Σου το Θείον πυρ, ως χωρήσασα αφλέκτως Μαριάμ.

Όρος Δανιήλ, αλατόμητον είδέ Σε Κόρη, εξ ου αχειροτμήτως ο άτμητος, Χριστός τέτμηται, η πέτρα της Ζωής.

Πύλη νοητή, της εν γη φανερωθείσης Κόρη, εκ του ύψους θείας ανατολής, ανεδείχθης, Θεονύμφευτε, πιστοίς.

Φως το εκ Φωτός, τοις εν σκότει και σκιά, Παρθένε, τέτοκας τα πέρατα φαίνουσα πλανωμένοις γενομένη Οδηγός.

Έστησας ορμήν, του θανάτου και φθοράς, Παρθένε, τον Θεόν ασπόρως κυήσασα, τον Αθάνατον Δοτήρα της Ζωής.

Σώμα και ψυχήν, Υπερένδοξε Αγνή Παρθένε, άσπιλα Θεώ διετήρησας˙ δι’ ο κάλλους Σου ηράσθη ο Χριστός.

Στύλος φωταυγής, και νεφέλη δροσοφόρος, Κόρη, γέγονας, δροσίζουσα τον φλογμόν, και φωτίζουσα τον ζόφον των παθών.

Άρουραν, Αγνή, ευθηνούσαν οίδαμεν Σε πάντες, ευφορίαν οικτιρμών εκβλαστάνουσαν, και χαρίτων τοις προστρέχουσιν εις Σε.

Στάχυν αληθώς Σε εβλάστησας τον Θείον Λόγον, Ούσα όντως χώρα ανήροτος, τον τροφέα των ψυχών ημών, Αγνή.

Όρθρος φαεινός, εχρημάτισας, Παρθένε, πάσι, φέρουσα ως ήλιον τον Χριστόν, τον αγνοίας σκότος λύσαντα ημίν.

Χαίρε Μαριάμ, δι’ ης έλαμψε χαρά τω κόσμω και αρά η καθ’ ημών εξωστράκισται, τον Σωτήρα κυησάσης επί γης.

Θαύμα αληθώς, πολυθρύλητον Αγγέλων πέλεις, και τραυματισμός πολυθρήνητος, των δαιμόνων, ώ Μητρόθεε Αγνή.

Δένδρον αληθώς, αγλαόκαρπον, Κόρη, εγένου, εξ ου πάντες τρέφονται οι πιστοί, τον ουράνιον δρεπόμενοι καρπόν.

Ύψος λογισμοίς, δυσανάβατον τοις ανθρωπίνοις, βάθος Κόρη δε δυσθεώρητον, τοις Αγγέλων χρηματίζεις οφθαλμοίς.

Μόνη εκλεκτή, εχρημάτισας Θεώ, Παρθένε˙ τοιγαρούν Σοι μόνη εποίησε Μεγαλεία, ώσπερ έφης ο Θεός.

Όλη Ει καλή, και ουκ έστι Σοι, Παρθένε, μώμος, κράζει ο Νυμφίος οπίσω Σου, ευπρεπείας του Σου κάλλους ερασθείς.

Δύναμιν πολλαί, θυγατέρες τω Θεώ, Παρθένε, εποιήσαντο Συ πάσας δε αληθώς, Υπερήρας και Υπέρκεισαι πασών.

Άδομεν Σοι ουν, μελωδήματα καρπόν χειλέων, και Υμνολογούμεν την Δόξαν Σου, Μεγαλύνοντες τον Τόκον Σου, Αγνή.

Ρείθρα της Ζωής, την προχέουσαν Θεού Σοφίαν, εν Γαστρί Σου σχούσα, Πανάμωμε, ζωτικούς και ημίν πήγασον κρουνούς.

Μέτοχοι Ζωής, της αφθάρτου τε και αϊδίου, τω Σω Τόκω πάντες γεγόναμεν˙ δι’ ο άδομεν το Χαίρέ Σοι Σεμνή.

Ώσπερ ουν ημείς, της καρδίας κλίνομέν Σοι γόνυ, ούτω και αυτή προς ημάς το ους, κλίνον, Δέσποινα, τους Σους θεραπευτάς.

Ώσπερ οι νεκροί, δια Σου Ζωοποιούνται, Κόρη, ούτω και ημάς Ζωοποίησον, νεκροθέντας πλημμελήμασι πολλοίς.

Γνώμην και βουλήν, προσδοκίαν τε και σώμα, Κόρη, άμα τη ψυχή και τω πνεύματι, ανατίθεμεν προς Σε ολοσχερώς.

Ως γαρ προσφυγή επί Σοι θαρρούντες μόνη, Κόρη, μη χρηστής ελπίδος εκπέσομεν, αλλά τύχοιμεν της Σης επαρωγής.

Ράβδον αγαθήν, της Δυνάμεως, Αγία Κόρη, άπασιν ημίν εξαπόστειλον, τοις προσφεύγουσι της Σκέπη Σου θερμώς.

Άλλην γαρ ημείς, ου γινώσκομεν, Αγνή, προστάτιν, πλην Σου της τεκούσης τον Πλαστουργόν, προς Ον πρέσβυν Σε προβάλλομεν θερμόν.

Πλούτισον ημάς, ταις ιδέαις των καλών, Παρθένε, τους αφρόνως ήδη πτωχεύσαντας, παραβάσεσι των Θείων εντολών.

Είσαγε ημάς, εις οδούς της μετανοίας, Κόρη, οφθαλμούς νοός καταυγάζουσα, Σαις πρεσβείαις, Μαριάμ, φωτιστικαίς.

Άνασσα παντός, τοις Σοις δούλοις ιλέωσαι πάσι, ταις Σαις μεσιτείαις τον Κύριον, όταν μέλη κρίναι πάντας τους βροτούς.

Ίθυνον ημάς, προς λιμένας σωτηρίους, Κόρη, τους χειμαζομένους εν κλύδωνι, ψυχοφθόρων παραπτώσεων δεινώ.

Όμβρω οικτιρμών, των Σων, άνανδρε, Θεοκυήτορ, της ψυχής ημών την αύλακα πότισον, χερσωθείσαν ταις ακάνθαις των παθών.

Άνοιξον ημίν του ελέους Σου την θύραν, Κόρη, νυν προσκαλουμένοις Σον Όνομα, ως ανθρώπων ταχυνή καταφυγή.

Δέξαι τον καιρόν, της νηστείας τη Ταφή Σου, Κόρη, αντί σμύρνης, ην προσηγάγομεν, και δος νέκρωσιν ημίν την των παθών.

Δέξαι και ωδάς, ας προσάγομεν Σοι, Παναγία, ως ευώδη μύρα, τω Τάφω Σου, παριστάμενοι νυνί δουλοπρεπώς.

Οίδαμεν, Αγνή, ως ουδέν Σοι άξιον τελούμεν, ων ημίν παρέχεις Συ Δωρεών, ίσας ψάμμω καν προσάγωμεν ωδάς.

Άπας γαρ, Αγνή Ύμνος και ωδή ηττώνται, των απειραρίθμων χαρίτων Σου, και των δώρων, ων καρπούμεθα ημείς.

**Δόξα Πατρί και Υιώ και Αγίω Πνεύματι.**

Δόξα τω Πατρί, συν Υιώ τε και τω Παναγίω Πνεύματι, προσάγομεν ευσεβώς τη Τριάδι τη Αγία και Σεπτή.

**Και νυν και αεί και εις τους αιώνας των αιώνων. Αμήν.**

Άξιόν εστι, Μεγαλύνειν Σε την Θεοδόχον, την των αρετών ταμείον υπάρξασαν, και χαρίτων απασών των του Θεού.

**Ο Διάκονος: (Συναπτή μικρά)**

**Ο Ιερεύς: (Την Δοξολογικήν εκφώνησιν)**

Ότι Άγιος Ει ο Θεός ημών, ο επί Θρόνου Δόξης των Χερουβείμ Επαναπαυόμενος, και Σοι την Δόξαν αναπέμπομεν, τω Πατρί, και τω Υιώ και τω Αγίω Πνεύματι, νυν και αεί, και εις τους αιώνας των αιώνων.

**Ο Αναγνώστης:**

Αμήν.

**ΣΤΑΣΙΣ ΤΡΙΤΗ**

Οι Χοροί: (Εναλλάξ εκ του Δεξ.) ή υπό Αρχιερ. της Ιεράς Συνόδου ή τις εκ των Αρχιερέων προσκυνητών.

**Ήχος γ’.**

Αι γενεαί πάσαι, Ύμνον τη Ταφή Σου, προσάγουσι, Παρθένε.

Νέκρωσιν υπέστης, κυήσασα, Παρθένε, τον νεκρωτήν του Άδου.

Θανούσα, αθανάτους, μετέβης προς σκηνώσεις, εχθρόν η θανατούσα.

Σκιρώσιν αι καρδίαι, των ευσεβούντων πάντων, επί τη Ση Κηδεύσει.

Η γη πανηγυρίζει, ο ουρανός χορεύει, Σου άνω αιρομένης.

Επείγη, ώ Παρθένε, απαίρειν εις τα άνω, υπέρ των κάτω Ούσα.

Ίνα το κάλλος βλέπης, του Σου Υιού, Παρθένε, προς ουρανούς μετέστης.

Εζώωσας, Παρθένε, τα πέρατα του κόσμου, τη Ση Σεπτή Κοιμήσει.

Ο Τάφος Σου, Παρθένε, παθών ημάς λυτρούται, την Δόξαν Σου κηρύττων.

Ο Τάφος Σου κηρύττει, Παρθένε, την ταφήν Σου, και την Μετάστασίν Σου.

Σε καθοράν δοκούμεν, Αγία Θεοτόκε, σώμα το Σον ορώντες.

Εν ουρανώ εστάναι, νομίζομεν Παρθένε, εστώτες τω Ναώ Σου.

Ικέτευε τον κτίστην, συν τοις Αγίοις πάσι, και τοις γεννήτορσί Σου.

Όπως καταξιώση, χαράς ανεκλαλήτου, τους Ορθοδόξους πάντας.

Πάντες οι λαοί Σε, Δέσποιναν, Παρθένε, καλούσι προσκυνούντες.

Και όντως, ώ Παρθένε, αι γενεαί πάσαι, μακαρίζουσί Σε.

Των χριστοκτόνων μόνον, το γένος, Θεοτόκε, τα νώτά Σοι εκστρέφει.

Φυλαί λοιπαί και γλώσσαι, τον Τάφον Σου κυκλούσι, Σε ανυμνολογούσαι.

Πάντες εξαιτούνται, την Σκέπην Σου, Παρθένε, και την αντιληψίν Σου.

Ου γαρ κατησχυμένος, απέρχεταί Σου, Κόρη, πας ος Σοι προστρέχει.

Αγαθοίς και φαύλοις, παρέχεις τας αιτήσεις, μιμήσει του Υιού Σου.

Πάντας γαρ εθέλεις, σωθήναι μετασχόντας, της Σης μεγαλωσύνης.

Οίδαμέν Σε, Κόρη, Φιλάνθρωπον οι πάντες, οία Θεού Μητέρα.

Τις δ’ επαριθμήσει, τας Σας ευεργεσίας, ας πάσιν επινέμεις.

Όσα γαρ θέλεις πράττεις, τα πάντα δυναμένη, ως Μήτηρ του Υψίστου.

Ζώσι και τεθνεώσι, πρόστηθι ουν Κόρη, ημίν τοις Σε Υμνούσιν.

Απάλλαξον Παρθένε, ημάς του αιωνίου, πυρός και της γεέννης.

Μόνη Συ προστάτις, πενήτων ορφανών τε, και των χηρών υπάρχεις.

Συ γαρ Μαρία πέλεις, ο γλυκασμός Αγγέλων, χαρά των θλιβομένων.

Χριστιανών Σε σκέπην, μάλιστα και Μητέρα, κηρύττομεν οι πάντες.

Εις βάθη της κακίας, πεσόντας, Θεοτόκε, έγειρον Σαις πρεσβείαις.

Ευόδωσον, Παρθένε, προς τρίβους του Κυρίου, τους Σε ευλαβουμένους.

Κακοίς κεκρατημένους, Παρθένε, μη παρίδης, εις τέλος απολέσθαι.

Εν γνώσει και αγνοία, πταίομεν καθ’ εκάστην, Σοι τε και τω Υιώ Σου.

Αλλά μη απορρίψης από του Σου Προσώπου, ημάς, Παρθενομήτορ.

Δυσώπει τον Υιόν Σου, οικτείραι ημάς πάντας, εν τη μελλούση κρίση.

Οίδαμεν, ως ισχύει, η Ση πρεσβεία, Κόρη, προς τον εκ Σου τεχθέντα.

Ευμενή πολλάκις, αυτόν αγανακτούντα ειργάσω ημίν μόνη.

Ταις Σαις πρεσβείας κλίνει, τιμών Σε ως Μητέρα, αξίαν πάσης Δόξης.

Σε και ημείς αξίως, εκ πόθου προσκυνούμεν, και ανυμνολογούμεν.

Δια Σου και γαρ, Κόρη, ανέπλασε το γένος, ημών ο Θεός Λόγος.

Δια Σου και σώζει, τους Σοι προσπεφευγότας, Πανύμνητε Μαρία.

Όργανον γαρ πέλεις, βροτών της σωτηρίας, Θεώ εκλελεγμένον.

Αγάθυνον ουν πάντας, ως οίδας, τους Σους δούλους, Παρθένε Θεοτόκε.

Έρραναν τον Τάφον, μύροις το Σον Σκήνος, Κηδεύσαντες Παρθένε.

Έρραναν τον Τάφον, οι Κηδεύσαντες Σε, άνθεσι και μύροις.

Έρραναν τον Τάφον, μύροις Θεοτόκε, οι Κηδεύσαντες Σε.

**Δόξα Πατρί και Υιώ και Αγίω Πνεύματι.**

Ώ Τριάς Αγία, Πατήρ Υιός και Πνεύμα, τους λατρευτάς Σου σώσον.

**Και νυν, και αεί και εις τους αιώνας των αιώνων. Αμήν.**

Ώ Παναγία Μήτερ, σκέπε και φρούρει πάντας, τους επί Σε θαρρούντας.

Αι γενεαί πάσαι, Ύμνον τη Ταφή Σου, προσάγουσι, Παρθένε.

Αι γενεαί πάσαι, Ύμνον τη Ταφή Σου, προσάγουσι, Παρθένε.

Η/Υ επιμέλεια Σοφίας Μερκούρη.